***Tupuxuara*** je bio rod velikih, bezubih pterosaura pterodaktiloida sa krestama.

Vrste i klasifikacija
---------------------

Alexander Kellner i Diógenes de Almeida Campos su opisali taj rod 1988. godine. Tipična vrsta je *Tupuxuara longicristatus*. Naziv roda odnosi se na duha-životinju vodiča iz mitologije naroda Tupi. Naziv vrste na latinskom jeziku znači "sa dugom krestom".

Restaurirana lubanja vrste *T. longicristatus*
Replika skeleta vrste *T. leonardii*
Holotipni primjerak, MN 6591-V, pronađen je u kredskim stijenama formacije Santana u Brazilu. Sastoji se od njuške i nepotpunih kostiju krila. Zrele jedinke *T. longicristatus* imale su krestu koja se uzdizala od njuške prema nazad. Kasnije je pronađeno još fosilnog materijala, u kojem je prisutna znatna varijabilnost u pogledu morfologije. Neki istraživači to pripisuju varijabilnosti unutar vrste, kojoj su uzrok razlike u starosti i spolu. Međutim, drugi smatraju da su u pitanju ostaci dvije različite vrste.

Kellner je 1994. dao naziv drugoj vrsti: *Tupuxuara leonardii*. Naziv vrste dat joj je u čast Giuseppea Leonardija. Holotip je MN 6592-V, nepotpuna lubanja sa krestom više kružnog oblika. Ostali slični ostaci također su priključeni vrsti *T. leonardii*. Dužina najvećih lubanja iznosila je 130 cm, što ukazuje na raspon krila od 5,5 m.

Mark Paul Witton je 2009. dao naziv trećoj vrsti: *Tupuxuara deliridamus*. Holotip je SMNK PAL 6410 - lubanja. Jedna druga lubanja predstavlja paratip: KPMNH DL 84. Naziv vrste izveden je iz latinskih riječi *delirus* ("lud" ili "bezuman") i *adamas* ("nepobjediv"); iz posljednje je također izvedena riječ "dijamant". Ta vrsta ima karakterističan otvor na lubanji u obliku dijamanta i niske očne duplje, pa je njen naziv zapravo priznanje pjesmi "Shine On You Crazy Diamond" Pink Floyda, jednog od Wittonovih omiljenih bendova.

*Tupuxuara* je pripadnik grupe Azhdarchoidea. Kellner ju je priključio porodici Tapejaridae unutar Azhdarchoidea. Međutim, prema nekim analizama, *Tupuxuara* je bliža aždarkidima (grupi u koju spada i divovska vrsta iz Texasa, *Quetzalcoatlus*) nego rodu *Tapejara* i njezinim srodnicima. Predloženo je da je *Tupuxuara* bila ribojed i nastanjivala obale Južne Amerike. Među ostalim hipotezama je i mogućnost prehrane voćem.

Neodrasla jedinka koju su David Martill i Darren Naish sa Univerziteta u Portsmouthu opisali 2006. godine nije imala potpuno razvijenu krestu, što podržava mišljenje da je kresta bila znak spolne zrelosti.

Usporedbe među koštanim prstenima u očima kod roda *Tupuxuara* i današnjih ptica i gmazova ukazuje na to da je bila dnevna životinja.

Izvori
------

1. ↑  Kellner, A.W.A. and Campos, D.A. (1988). "Sobre un novo pterossauro com crista sagital da Bacia do Araripe, Cretaceo Inferior do Nordeste do Brasil. (Pterosauria, Tupuxuara, Cretaceo, Brasil)." *Anais de Academia Brasileira de Ciências*, **60**: 459–469. [in Portuguese]
2. ↑  Kellner, A. W. A. & Campos, D. A. (1994) "A new species of *Tupuxuara* (Pterosauria, Tapejaridae) from the Early Cretaceous of Brazil", *An. Acad. brasil. Ciênc.* **66**: 467–473
3. ↑  Witton, M.P. (2009). "A new species of *Tupuxuara* (Thalassodromidae, Azhdarchoidea) from the Lower Cretaceous Santana Formation of Brazil, with a note on the nomenclature of Thalassodromidae", *Cretaceous Research* **30'**(5): 1293-1300
4. ↑  Schmitz, L.; Motani, R. (2011). „Nocturnality in Dinosaurs Inferred from Scleral Ring and Orbit Morphology". *Science* **332**. DOI:10.1126/science.1200043. PMID 21493820.

Vanjske poveznice
-----------------

* BBC News, "Misterija letećih gmazova 'riješena'", 27. 7. 2006.
* Rekonstrukcija